title: Kommissionens gennemførelsesforordning (EU) 2017/881 af 23. maj 2017 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data og om ændring af forordning (EU) nr. 1151/2010 (EØS-relevant tekst. )

text:
               24.5.2017

               DA

               Den Europæiske Unions Tidende

               L 135/6

         KOMMISSIONENS GENNEMFØRELSESFORORDNING (EU) 2017/881
   af 23. maj 2017
   om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data og om ændring af forordning (EU) nr. 1151/2010
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 763/2008 af 9. juli 2008 om folke- og boligtællinger (1), særlig artikel 5, stk. 5, og artikel 6, stk. 3, og
   ud fra følgende betragtninger:

               (1)

               I forordning (EF) nr. 763/2008 fastsættes der fælles regler for levering af fuldstændige oplysninger om befolknings- og boligforhold hvert tiende år.

               (2)

               I henhold til Kommissionens forordning (EU) 2017/712 (2) bør den næste folke- og boligtælling vedrøre referenceåret 2021.

               (3)

               I Kommissionens forordning (EU) nr. 1151/2010 (3) fastsættes kvalitetsrapporternes metoder og struktur og det tekniske format for indberetning af data om folke- og boligtællinger for referenceåret 2011.

               (4)

               Med henblik på den næste folke- og boligtælling i 2021 og for at vurdere kvaliteten af de data, der indberettes til Kommissionen (Eurostat) er det nødvendigt at fastsætte nye metoder og en ny struktur for kvalitetsrapporterne og det tekniske format for indberetning af data.

               (5)

               I henhold til artikel 5, stk. 5, i forordning (EF) nr. 763/2008 skal medlemsstaterne fremsende deres validerede data og metadata elektronisk i et egnet teknisk format, som skal vedtages af Kommissionen. Initiativet Statistical Data and Metadata Exchange (SDMX) vedrørende statistiske og tekniske standarder for udveksling og deling af data og metadata, som Census Hub er baseret på, blev iværksat af Den Internationale Betalingsbank, Den Europæiske Centralbank, Kommissionen (Eurostat), Den Internationale Valutafond, Organisationen for Økonomisk Samarbejde og Udvikling (OECD), FN og Verdensbanken. SDMX og Census Hub fastsætter statistiske og tekniske standarder samt indberetningsstandarder for udveksling af officielle statistikker. Der bør derfor indføres et teknisk format i overensstemmelse med disse standarder.

               (6)

               I henhold til forordning (EU) nr. 1151/2010 skal medlemsstaterne opbevare dataene vedrørende folke- og boligtællingen for referenceåret 2011 indtil den 1. januar 2025. For at brugerne skal kunne sammenligne de to tællinger, bør data fra 2011-tællingen være tilgængelige indtil den 1. januar 2035 sideløbende med 2021-dataene.

               (7)

               Forordning (EU) nr. 1151/2010 bør derfor ændres.

               (8)

               Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System —

         VEDTAGET DENNE FORORDNING:
   Artikel 1
   Genstand
   I denne forordning fastsættes metoderne og strukturen for medlemsstaternes rapporter om kvaliteten af de befolknings- og boligdata, som de indberetter til Kommissionen (Eurostat) for referenceåret 2021, og det tekniske format for dataindberetningen.
   Artikel 2
   Definitioner
   Definitionerne og de tekniske specifikationer i forordning (EF) nr. 763/2008, Kommissionens gennemførelsesforordning (EU) 2017/543 (4) og forordning (EU) 2017/712 anvendes i nærværende forordning.
   Herudover forstås ved:
   1.   »statistisk enhed«: basisobservationsenhed, dvs. en fysisk person, en husstand, en familie eller en (konventionel) bolig
   2.   »individuel optælling«: at oplysninger om de enkelte statistiske enheder indsamles på en sådan måde, at deres karakteristika kan registreres særskilt og krydsklassificeres med andre karakteristika
   3.   »samtidighed«: at de oplysninger, der indhentes i en tælling, referer til samme tidspunkt (referencedato)
   4.   »universalitet inden for et givent område«: at der leveres data for alle statistiske enheder inden for et præcist defineret område. Hvis de statistiske enheder er personer, forstås ved »universalitet inden for et givent område«, at de data, der leveres, er baseret på oplysninger for alle personer, der har deres sædvanlige bopæl i det givne område (samlet befolkning)
   5.   »tilgængelighed af data for mindre områder«: hvorvidt der foreligger data for små geografiske områder og for små grupper af statistiske enheder
   6.   »bestemt hyppighed«: regelmæssig gennemførelse af folke- og boligtællinger i begyndelsen af hvert årti, herunder vedligeholdelse af registre
   7.   »datakilde«: de dataposter for statistiske enheder og/eller begivenheder i tilknytning til statistiske enheder, som udgør det direkte grundlag for udarbejdelse af folke- og boligtællingsdata for en eller flere specifikke variabler for en bestemt målpopulation
   8.   »målpopulation«: alle statistiske enheder inden for et bestemt geografisk område, som på referencedatoen opfylder betingelserne for indberetning af en eller flere specifikke variabler. I målpopulationen indgår hver statistisk enhed én gang
   9.   »estimeret målpopulation«: den bedst tilgængelige approksimation af målpopulationen. Den består af folke- og boligtællingspopulationen plus underdækning minus overdækning
   10.   »folke- og boligtællingspopulation«: de statistiske enheder, som faktisk er repræsenteret i folke- og boligtællingsresultaterne for en eller flere af de variabler, der er fastsat for en bestemt målpopulation. Folke- og boligtællingspopulationens dataposter er de dataposter, der er omfattet af datakilden for den fastsatte målpopulation, inklusive alle imputerede dataposter og eksklusive alle slettede dataposter. Hvis en datakilde på grund af et metodologisk princip udelukkende omfatter dataposter for en stikprøve af de statistiske enheder i den estimerede målpopulation, omfatter folke- og boligtællingspopulationen ud over de statistiske enheder i stikprøven, det supplerende sæt statistiske enheder
   11.   »supplerende sæt statistiske enheder«: statistiske enheder, der tilhører en estimeret målpopulation, men som der ikke findes nogen dataposter om i datakilden som følge af den anvendte stikprøvemetode
   12.   »dækningsvurdering«: en undersøgelse af forskellen mellem en bestemt målpopulation og den tilsvarende folke- og boligtællingspopulation
   13.   »undersøgelse efter optællingen«: en undersøgelse, der gennemføres kort tid efter optællingen med henblik på vurdering af dækning og indhold
   14.   »underdækning«: alle de statistiske enheder, der tilhører en bestemt målpopulation, men som ikke indgår i den tilsvarende folke- og boligtællingspopulation
   15.   »overdækning«: alle de statistiske enheder, der indgår i en folke- og boligtællingspopulation, og som anvendes til indberetning om en bestemt målpopulation, men uden at tilhøre denne målpopulation
   16.   »imputering af datapost«: henførelse af en kunstig men plausibel datapost til nøjagtigt ét geografisk område på det mest detaljerede geografiske niveau, som folke- og boligtællingsdata udarbejdes på, og imputering af denne datapost i en datakilde
   17.   »slettelse af en datapost«: den handling, hvorved en datapost, der indgår i en datakilde for en bestemt målpopulation, men som ikke indeholder nogen valide oplysninger om de statistiske enheder i målpopulationen, slettes eller ignoreres/ikke tages i betragtning
   18.   »partiel imputering«: indsættelse af en kunstig men plausibel værdi om en bestemt variabel i en datapost, som allerede findes i en datakilde, men som enten ikke indeholder denne værdi eller indeholder en værdi, som anses for ikkeplausibel
   19.   »spørgeskemabaserede data«: data, der oprindeligt er indhentet fra respondenter ved hjælp af et spørgeskema i forbindelse med indsamling af statistiske data, som vedrører et bestemt tidspunkt
   20.   »sammenkædning af dataposter«: en proces, der anvendes til at slå oplysninger fra forskellige datakilder sammen, ved at sammenligne dataposterne for de enkelte statistiske enheder og slå oplysninger, der referer til den samme statistiske enhed, sammen
   21.   »entydig identifikator«: en variabel eller et sæt af variabler i dataposterne i en datakilde eller en liste over statistiske enheder, som anvendes til:

               —

               at kontrollere, at datakilden (eller listen over statistiske enheder) kun indeholder én datapost for hver statistisk enhed, og/eller

               —

               sammenkædning af dataposter

         22.   »register«: et lager med oplysninger om statistiske enheder, som opdateres direkte, når der indtræffer begivenheder, der berører de statistiske enheder
   23.   »registerbaserede data«: data i eller fra et register
   24.   »matchning af registre«: en sammenkædning af dataposter, hvor alle de matchede datakilder findes i registre
   25.   »dataudtræk«: en proces, der anvendes til at hente folke- og boligtællingsoplysninger blandt oplysninger, der findes i et register, og som vedrører de enkelte statistiske enheder
   26.   »kodning«: en proces, der anvendes til at konvertere oplysninger til koder, der repræsenterer klasser i et klassifikationssystem
   27.   »datafangst«: en proces, hvorved indsamlede data importeres i et format, der egner sig til yderlig behandling
   28.   »dataredigering«: en proces, der anvendes til at kontrollere og ændre dataposter, for at gøre dem plausible, samtidig med at store dele af disse dataposter bibeholdes
   29.   »generering af en husstand«: identificering af en privat husstand i overensstemmelse med husstandsbopælsbegrebet som defineret i bilaget til gennemførelsesforordning (EU) 2017/543 under variablen »husstandsstatus«
   30.   »generering af en familie«: identificering af en familie på grundlag af oplysninger om, hvorvidt personerne bor i samme husstand, men uden eller med ufuldstændige oplysninger om deres indbyrdes familierelationer. Begrebet »familie« defineres som »kernefamilie« i bilaget til gennemførelsesforordning (EU) 2017/543 under variablen »familiestatus«
   31.   »enhedsbortfald«: manglende indsamling af data fra en statistisk enhed, som indgår i folke- og boligtællingspopulationen
   32.   »kontrol med statistisk fortrolighed«: metoder og processer med henblik på at minimere risikoen for, at der videregives oplysninger om individuelle statistiske enheder, når der frigives statistiske oplysninger
   33.   »estimering«: beregning af statistiske estimater ved hjælp af en matematisk formel og/eller algoritme, der anvendes på de tilgængelige data
   34.   »definition af datastruktur«: strukturelle metadata, der er knyttet til et datasæt, og som indeholder oplysninger om, hvordan variabler knyttes til en hyperkubus' mål, dimensioner og attributter, samt opdelinger, oplysninger om repræsentation af data og tilhørende deskriptive metadata.
   Artikel 3
   Metadata og kvalitetsrapportering
   Medlemsstaterne forelægger senest den 31. marts 2024 Kommissionen (Eurostat) de baggrundsoplysninger samt de kvalitetsrelaterede data og metadata, der er fastsat i bilaget til denne forordning, vedrørende deres folke- og boligtællinger for referenceåret 2021 og de data og metadata, der indberettes til Kommissionen (Eurostat) i henhold til forordning (EU) 2017/712.
   Artikel 4
   Datakilder
   Medlemsstaterne indberetter alle datakilder, der anvendes til indsamlingen af de oplysninger, der er nødvendige for at opfylde kravene i forordning (EF) nr. 763/2008; datakilderne skal navnlig:

               a)

               være i overensstemmelse med de væsentlige kendetegn, der er nævnt i artikel 2, litra i), i forordning (EF) nr. 763/2008

               b)

               være repræsentative for målpopulationen

               c)

               overholde de relevante tekniske specifikationer, der er fastsat i gennemførelsesforordning (EU) 2017/543 og

               d)

               bidrage til leveringen af data til programmet for statistiske data, jf. forordning (EU) 2017/712.

         Artikel 5
   Adgang til relevante oplysninger
   1.   På anmodning fra Kommissionen (Eurostat) giver medlemsstaterne Kommissionen (Eurostat) adgang til alle oplysninger, der er relevante for vurderingen af kvaliteten af de indberettede data og metadata i henhold til forordning (EU) 2017/712.
   2.   I forbindelse med overholdelsen af stk. 1 er medlemsstaterne ikke forpligtet til at levere mikrodata eller fortrolige data til Kommissionen (Eurostat).
   Artikel 6
   Teknisk format for indberetning af data
   Det tekniske format, der skal anvendes til indberetning af data og metadata for referenceåret 2021, er formatet Statistical Data and Metadata eXchange (SDMX) som gennemført via Census Hub. Medlemsstaterne indberetter de krævede data i overensstemmelse med Kommissionens (Eurostat) datastrukturdefinitioner og tilhørende tekniske specifikationer. Medlemsstaterne opbevarer de krævede data og metadata indtil den 1. januar 2035, i tilfælde af at Kommissionen (Eurostat) på et senere tidspunkt anmoder om, at de indberettes.
   Artikel 7
   Ændring af forordning (EU) nr. 1151/2010
   Artikel 6, tredje punktum, i forordning (EU) nr. 1151/2010 affattes således:

      »Medlemsstaterne opbevarer dataene og metadataene for referenceåret 2011 indtil den 1. januar 2035. Medlemsstaterne er ikke forpligtet til at ændre eller revidere disse data efter den 1. januar 2025. Medlemsstater, der vælger at gøre dette, underretter Kommissionen (Eurostat) om disse ændringer og revisioner, inden de gennemføres.«

   Artikel 8
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. maj 2017.

            På Kommissionens vegne

         Jean-Claude JUNCKER

            Formand

      (1)  EUT L 218 af 13.8.2008, s. 14.

      (2)  Kommissionens forordning (EU) 2017/712 af 20. april 2017 om fastsættelse af referenceåret og programmet for de statistiske data og metadata vedrørende folke- og boligtællinger, der er foreskrevet i Europa-Parlamentets og Rådets forordning (EF) nr. 763/2008 (EUT L 105 af 21.4.2017, s. 1).

      (3)  Kommissionens forordning (EU) nr. 1151/2010 af 8. december 2010 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data (EUT L 324 af 9.12.2010, s. 1).

      (4)  Kommissionens gennemførelsesforordning (EU) 2017/543 af 22. marts 2017 om fastlæggelse af regler for anvendelsen af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår variablernes tekniske specifikationer samt deres opdelinger (EUT L 78 af 23.3.2017, s. 13).

      BILAG

         Indhold og struktur af kvalitetsrapporterne for indberetning af data

      De tekstmæssige og kvantitative metadataoplysninger vedrørende de folke- og boligtællinger, der gennemføres i medlemsstaterne for referenceåret 2021, omfatter følgende afsnit:
      1.   OVERSIGT

      1.1.   Retsgrundlag
      1.2.   Ansvarlige organer
      2.   DATAKILDER

      2.1.   Klassifikation af datakilder i overensstemmelse med artikel 4, stk. 1, i forordning (EF) nr. 763/2008
      2.2.   Liste over datakilder, der anvendes til 2021-tællingen
      2.3.   Matrix »datakilder x variabler«
      2.4.   Datakilders egnethed: I hvilket omfang datakilderne er i overensstemmelse med de væsentlige kendetegn i artikel 4, stk. 4, i forordning (EF) nr. 763/2008
      2.4.1.   Individuel optælling

      2.4.2.   Samtidighed

      2.4.3.   Universalitet inden for et givent område

      2.4.4.   Tilgængelighed af data for mindre områder

      2.4.5.   Bestemt hyppighed.

      3.   TÆLLINGENS LIVSCYKLUS

      3.1.   Referencedato

      Medlemsstaterne skal oplyse Kommissionen (Eurostat) om referencedatoen i henhold til artikel 3 i Kommissionens forordning (EU) 2017/712
      3.2.   Forberedelse og gennemførelse af dataindsamlingen

      3.2.1.   Spørgeskemabaserede data

                  —

                  udformning og afprøvning af spørgeskemaer (med eksemplarer af alle endelige spørgeskemaer)

                  —

                  udarbejdelse af eventuelle adresselister, forberedelse af feltarbejdet, kortlægning, offentlig omtale

                  —

                  dataindsamling (herunder feltarbejde)

                  —

                  retlig forpligtelse til at indsamle oplysninger, incitamenter til at levere sandfærdige oplysninger eller mulige grunde til at levere urigtige oplysninger.

            3.2.2.   Registerbaserede data

                  —

                  oprettelse af nye registre fra og med 2011 (hvis det er relevant)

                  —

                  ændring af eksisterende registre fra og med 2011 (herunder ændringer i registerindhold, tilpasning af folke- og boligtællingspopulationen, tilpasning af definitioner og/eller tekniske specifikationer) (hvis det er relevant)

                  —

                  registrenes vedligeholdelse (for hvert register, der anvendes til 2021-tællingen), herunder

                              —

                              registerindhold (statistiske enheder og oplysninger herom, dataredigering og/eller partiel imputering i registret)

                              —

                              administrativt ansvar

                              —

                              retlig forpligtelse til at registrere oplysninger, incitamenter til at levere sandfærdige oplysninger og mulige grunde til at levere urigtige oplysninger

                              —

                              forsinkelser i indberetningen, navnlig legale/officielle forsinkelser, forsinkelser i dataregistreringen, for sen indberetning

                              —

                              evaluering af og justering for ikke-registrering, ikke-afregistrering, dobbeltregistrering

                              —

                              større registerrevisioner eller ajourføringer af dataposter, der berører 2021-tællingsdataene, hyppighed af registerrevisioner

                              —

                              anvendelse, herunder »statistisk anvendelse af registret til andre formål end tællingsformål« og »anvendelse af registret til andre formål end statistiske formål (f.eks. administrative formål)«

                  —

                  matchning og sammenkædning af registre (herunder entydig(e) identifikator(er), som anvendes til sammenkædning af data)

                  —

                  dataudtræk.

            3.2.3.   Data indsamlet ved hjælp af en stikprøve

      For variabler, for hvilke der er indsamlet oplysninger ved hjælp af en stikprøve, beskriver metadataene tillige:

                  —

                  stikprøveplanen

                  —

                  metodologier anvendt til estimeringer, modeller eller imputeringer

                  —

                  mulige skævheder i estimeringen som følge af de anvendte metodologier

                  —

                  formler og algoritmer, der anvendes til at beregne standardafvigelsen.

            3.2.4.   Data indsamlet ved hjælp af kombinerede metoder (data baseret på mere end én type datakilde)

      For variabler, for hvilke der er indsamlet oplysninger ved hjælp af kombinerede metoder, skal metadataene tillige indeholde:

                  —

                  en beskrivelse af de metoder (typer anvendte datakilder, og hvordan oplysninger fra forskellige datakilder blev kombineret, hvordan de forskellige anvendte kilder og metoder supplerer og støtter hinanden, og, hvis det er relevant, hvilke dele af populationen der var dækket af hvilke kilder)

                  —

                  andre kvalitetsspørgsmål i forbindelse med anvendelsen af kombinerede metoder.

            3.3.   Bearbejdning og evaluering

      3.3.1.   Databehandling (herunder datafangst, kodning, identifikationsvariabel/-variabler, dataredigering, imputering af dataposter, slettelse af dataposter, estimering, sammenkædning af dataposter, herunder identifikationsvariabler til brug for sammenkædningen, generering af husstande og familier, foranstaltninger til identificering eller begrænsning af enhedsbortfald)
      3.3.2.   Aktiviteter i forbindelse med vurdering af dækning, metodologi til behandling af bortfald, undersøgelse(r) efter optælling (hvis det er relevant), endelig validering af data: metode til vurdering af under- og overdækning, herunder oplysninger om kvaliteten af estimaterne for under- og overdækning.
      3.4.   Formidling (formidlingskanaler, der sikrer statistisk fortrolighed, herunder kontrol med den statistiske fortrolighed)
      3.5.   Foranstaltninger til sikring af omkostningseffektivitet

      4.   VURDERING AF DATAKVALITET

      4.1.   Sammenlignelighed

      For hver variabel skal medlemsstaterne indberette alle afvigelser fra de krævede begreber eller definitioner eller alle fremgangsmåder i medlemsstaten, som kan forringe sammenligneligheden af data på EU-plan.
      For så vidt angår variablen »nuværende erhvervssituation« skal medlemsstaterne indberette alle de estimeringsmetoder, der anvendes til at justere data for i højere grad at opfylde definitionen i bilaget til Kommissionens gennemførelsesforordning (EU) 2017/543. Medlemsstaterne skal indberette, i hvilket omfang datakilderne og de anvendte estimeringsmetoder resulterer i afvigelser fra definitionen af »nuværende erhvervssituation«, som er fastsat i nævnte forordning.
      4.2   Aktualitet og punktlighed

      Følgende oplysninger skal leveres for det nationale niveau:

                  —

                  dato(er) for indberetning af data til Kommissionen (Eurostat) opdelt efter hyperkubusser

                  —

                  dato(er) for større revision(er) af de indberettede data opdelt efter hyperkubusser

                  —

                  dato(er) for indberetning af metadataene.

            I tilfælde af større revisioner fra og med den 1. april 2024 skal medlemsstaterne indberette de(n) respektive dato(er) separat til Kommissionen (Eurostat) inden for senest en uge.
      4.3.   Kohærens

      Medlemsstaterne skal indberette væsentlige uoverensstemmelser mellem data, der indberettes i de forskellige datasæt, der er defineret i Kommissionens forordning (EU) 2017/712.
      4.4.   Dækning og nøjagtighed

      For at angive dækning skal følgende absolutte værdier leveres for persontællinger på nationalt plan og opdeles efter køn og brede aldersgrupper som defineret i Kommissionens gennemførelsesforordning (EU) 2017/543:

                  a)

                  folke- og boligtællingspopulation

                  b)

                  samlet antal imputerede dataposter

                  c)

                  samlet antal slettede dataposter

                  d)

                  underdækning (estimeret)

                  e)

                  overdækning (estimeret)

                  f)

                  estimeret målpopulation.

            For at vurdere nøjagtighed skal følgende absolutte værdier leveres for persontællinger på nationalt plan og opdeles efter køn og brede aldersgrupper som defineret i Kommissionens gennemførelsesforordning (EU) 2017/543:

                  a)

                  folke- og boligtællingspopulation

                  b)

                  antal observerede dataposter vedrørende variablen afledt af traditionelle tællinger

                  c)

                  antal observerede dataposter vedrørende variablen afledt af administrative registre

                  d)

                  antal observerede dataposter vedrørende variablen afledt af stikprøveundersøgelser

                  e)

                  antal observerede dataposter vedrørende variablen afledt af flere forskellige datakilder

                  f)

                  supplerende sæt statistiske enheder vedrørende variablen (for stikprøver)

                  g)

                  antal imputerede observationer vedrørende variablen

                  h)

                  antal dataposter med manglende oplysninger vedrørende variablen.

            Ovenstående absolutte værdier til vurdering af nøjagtighed skal leveres for følgende tællingsvariabler:

                  a)

                  civilstand (LMS)

                  b)

                  familiestatus (FST)

                  c)

                  husstandsstatus (HST)

                  d)

                  nuværende erhvervssituation (CAS)

                  e)

                  beskæftigelse (OCC)

                  f)

                  erhvervsgren (IND)

                  g)

                  jobniveau (SIE)

                  h)

                  arbejdspladsens beliggenhed (LPW)

                  i)

                  uddannelsesniveau (EDU)

                  j)

                  fødeland/fødested (POB)

                  k)

                  statsborgerskabsland (COC)

                  l)

                  år for ankomst til landet 2010 eller senere (YAT)

                  m)

                  år for ankomst til landet 1980 eller senere (YAE)

                  n)

                  sædvanlig bopæl et år før tællingen (ROY)

                  o)

                  boligforhold (HAR).

            4.5.   Fuldstændighed

      Medlemsstaterne skal indberette dataenes grad af fuldstændighed med hensyn til kravene i forordning (EF) nr. 763/2008. De skal give nærmere oplysninger om tællingsvariabler eller tilknyttede opdelinger, for hvilke der ikke leveres data.
      4.6.   Relevans

      Oplysninger om følgende skal leveres på EU-plan:

                  a)

                  foranstaltninger, der er truffet for at identificere og opfylde brugerbehov

                  b)

                  overvågning af omfanget af dataudtræk.


title: Kommissionens gennemførelsesforordning (EU) 2017/968 af 8. juni 2017 om midlertidig undtagelse af Kap Verde fra reglerne om præferenceoprindelse i delegeret forordning (EU) 2015/2446 hvad angår tilberedte eller konserverede makrelfileter og tilberedte eller konserverede fileter af fregattun eller fregatmakrel

text:
               9.6.2017

               DA

               Den Europæiske Unions Tidende

               L 146/13

         KOMMISSIONENS GENNEMFØRELSESFORORDNING (EU) 2017/968
   af 8. juni 2017
   om midlertidig undtagelse af Kap Verde fra reglerne om præferenceoprindelse i delegeret forordning (EU) 2015/2446 hvad angår tilberedte eller konserverede makrelfileter og tilberedte eller konserverede fileter af fregattun eller fregatmakrel
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 64, stk. 6, og artikel 66, litra b), og
   ud fra følgende betragtninger:

               (1)

               Kap Verde er omfattet af det gennerelle præferencearrangement, der i Europa-Parlamentets og Rådets forordning (EU) nr. 978/2012 (2) omtales som GSP. Ved Kommissionens gennemførelsesforordning (EU) nr. 439/2011 (3) blev Kap Verde indrømmet en undtagelse fra de oprindelsesregler, der er fastsat i Kommissionens forordning (EØF) nr. 2454/93 (4), hvad angår definitionen af begrebet »varer med oprindelsesstatus«, som anvendes under GSP. Undtagelsen var for en årlig mængde på 2 500 ton tilberedte eller konserverede makrelfileter og 875 ton tilberedte eller konserverede fileter af fregattun eller fregatmakrel. Ifølge undtagelsen og inden for disse mængder ansås disse produkter til trods for at være fremstillet i Kap Verde af fisk uden oprindelsesstatus for at have oprindelse i Kap Verde. Undtagelsen blev forlænget to gange og udløb den 31. december 2016.

               (2)

               Ved brev af 27. september 2016 indgav Kap Verde en anmodning om forlængelse af denne undtagelse for de samme årlige mængder for en periode på to år fra den 1. januar 2017 til den 31. december 2018 i afventning af ikrafttrædelsen af den nye økonomiske partnerskabsaftale aftale (»ØPA«) mellem EU og Vestafrika, som blev paraferet den 30. juni 2014. I kraft af kumulationsreglerne i ØPA'en vil denne nye aftale sætte den kapverdiske fiskeforarbejdningssektor i stand til at overholde oprindelsesbestemmelserne ved at anvende fisk med oprindelse i andre vestafrikanske stater.

               (3)

               Fra 2008 har de samlede årlige mængder, som Kap Verde blev indrømmet ved undtagelsen, i væsentlig grad bidraget til at forbedre situationen for Kap Verdes fiskeforarbejdningssektor. Disse mængder har til en vis grad også sat nyt liv i Kap Verdes små fiskerfartøjer, der er af afgørende betydning for landet.

               (4)

               Det fremgår af argumenterne i anmodningen, at den kapverdiske fiskeforarbejdningssektors evne til at eksportere de pågældende produkter til EU vil blive hårdt ramt uden undtagelsen, hvilket vil kunne hindre en yderligere udvikling af den kapverdiske fiskerflådes kapacitet inden for mindre pelagisk fiskeri.

               (5)

               Der er brug for mere tid til at konsolidere de resultater, som Kap Verde allerede har nået i bestræbelserne på at genopbygge den lokale fiskerflåde. Undtagelsen skulle give Kap Verde tilstrækkelig tid til at forberede sig på at overholde reglerne for opnåelse af præferenceoprindelse.

               (6)

               I betragtning af den midlertidige karakter af de undtagelser, der indrømmes, når det gælder definitionen af begrebet »varer med oprindelsesstatus«, bør undtagelsen indrømmes for en periode på to år fra den 1. januar 2017 og for en mængde på 2 500 ton for tilberedte eller konserverede makrelfileter og 875 ton for tilberedte eller konserverede fileter af fregattun eller fregatmakrel. Denne undtagelse bør imidlertid kun gælde til dagen umiddelbart inden ikrafttrædelsen af ØPA'en med Vestafrika, hvis dette finder sted inden den 31. december 2018.

               (7)

               De mængder, der er fastsat i bilaget til denne forordning, forvaltes i henhold til artikel 49-54 i Kommissionens gennemførelsesforordning (EU) 2015/2447 (5), som regulerer forvaltningen af toldkontingenter.

               (8)

               Undtagelsen bør bevilges på betingelse af, at Kap Verdes toldmyndigheder træffer de nødvendige foranstaltninger til at føre mængdekontrol med eksporten af de produkter, som er omfattet af undtagelsen, samt at de fremsender Kommissionen en opgørelse over de mængder, for hvilke der er udstedt oprindelsescertifikater, formular A, i medfør af denne forordning, med angivelse af certifikaternes løbenumre.

               (9)

               Foranstaltningerne i denne forordning bør træde i kraft snarest muligt dagen efter offentliggørelsen for at tage højde for situationen i Kap Verde, således at landet så hurtigt som muligt kan gøre brug af undtagelsen. Af samme årsag bør nærværende forordning anvendes med tilbagevirkende kraft fra den 1. januar 2017.

               (10)

               Gennemførelsesforordning (EU) nr. 439/2011 udløb den 31. december 2016 og var baseret på artikel 89 i forordning (EØF) nr. 2454/93 om gennemførelsesbestemmelserne for EF-toldkodeksen, som blev ophævet den 1. maj 2016. Det er hensigtsmæssigt at forlænge undtagelsen ved vedtagelse af en ny gennemførelsesretsakt, jf. artikel 64, stk. 6, i toldkodeksen.

               (11)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   Uanset artikel 41, litra b), og artikel 45 i Kommissionens delegerede forordning (EU) 2015/2446 (6) betragtes tilberedte eller konserverede makrelfileter og tilberedte eller konserverede fileter af fregattun eller fregatmakrel under KN-kode 1604 15 11 og ex 1604 19 97, der er fremstillet i Kap Verde af fisk uden oprindelsesstatus, som produkter med oprindelsesstatus, jf. artikel 2, 3 og 4 i nærværende forordning.
   Artikel 2
   1.   Undtagelsen finder anvendelse på produkter, der både er blevet eksporteret fra Kap Verde og angivet til fri omsætning i EU i perioden fra den 1. januar 2017:

               a)

               til 31. december 2018 eller

               b)

               hvis den økonomiske partnerskabsaftale mellem EU og Vestafrika (ØPA'en), der blev paraferet den 30. juni 2014, træder i kraft på eller inden den 31. december 2018, til dagen umiddelbart inden ØPA'ens ikrafttrædelse.

         2.   Denne undtagelse finder anvendelse på produkter inden for den årlige mængde, der er opført i bilaget.
   3.   Anvendelsen af undtagelsen er betinget af, at betingelserne i artikel 43 i delegeret forordning (EU) 2015/2446 er opfyldt.
   Artikel 3
   De mængder, der er fastsat i bilaget til denne forordning, forvaltes i henhold til artikel 49-54 i gennemførelsesforordning (EU) 2015/2447, som regulerer forvaltningen af toldkontingenter.
   Artikel 4
   Undtagelsen indrømmes på følgende vilkår:

               1)

               Kap Verdes toldmyndigheder træffer de nødvendige foranstaltninger til at føre mængdekontrol med eksporten af de produkter, der er nævnt i artikel 1.

               2)

               I rubrik 4 i oprindelsescertifikatet, formular A, der udstedes af myndighederne i Kap Verde i henhold til denne forordning, anføres følgende: »Undtagelse — gennemførelsesforordning (EU) 2017/968«.

               3.

               Myndighederne i Kap Verde sender hvert kvartal Kommissionen en opgørelse over de mængder, for hvilke der er udstedt oprindelsescertifikater, formular A, i medfør af denne forordning, med angivelse af certifikaternes løbenumre.

         Artikel 5
   Denne forordning træder i kraft dagen efter offentliggørelsen i Den Europæiske Unions Tidende.
   Den anvendes fra den 1. januar 2017.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. juni 2017.

            På Kommissionens vegne

         Jean-Claude JUNCKER

            Formand

      (1)  EUT L 269 af 10.10.2013, s. 1.

      (2)  Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).

      (3)  Kommissionens gennemførelsesforordning (EU) nr. 439/2011 af 6. maj 2011 om en undtagelse fra forordning (EØF) nr. 2454/93, hvad angår definitionen af begrebet »varer med oprindelsesstatus« med henblik på den generelle præferenceordning, for at tage hensyn til den særlige situation i Kap Verde, når det gælder eksport af visse fiskevarer til EU (EUT L 119 af 7.5.2011, s. 1).

      (4)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

      (5)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).

      (6)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).

      BILAG

                  Løbenummer

                  KN-kode

                  Varebeskrivelse

                  Perioder

                  Årlig mængde i nettovægt (ton)

                  09.1647

                  1604 15 11
                  ex 1604 19 97

                  Tilberedt eller konserveret makrelfilet (Scomber scombrus, Scomber japonicus, Scomber colias)

                  1.1.2017 til den dato, der fastsættes i henhold til artikel 2, stk. 1, litra a) og b)

                  2 500

                  09.1648

                  ex 1604 19 97

                  Tilberedt eller konserveret filet af fregattun eller fregatmakrel (Auxis thazard, Auxis rochei)

                  1.1.2017 til den dato, der fastsættes i henhold til artikel 2, stk. 1, litra a) og b)

                  875


title: Kommissionens gennemførelsesforordning (EU) nr. 1142/2013 af 12. november 2013 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser [Chaource (BOB)]

text:
               14.11.2013

               DA

               Den Europæiske Unions Tidende

               L 303/8

         KOMMISSIONENS GENNEMFØRELSESFORORDNING (EU) Nr. 1142/2013
   af 12. november 2013
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser [Chaource (BOB)]
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i henhold til artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Chaource«, der er registreret i henhold til Kommissionens forordning (EF) nr. 1107/96 (2) som ændret ved Kommissionens forordning (EF) nr. 1326/2008 (3).

               (2)

               Eftersom der er tale om en ikke ubetydelig ændring, jf. artikel 53, stk. 2, i forordning (EU) nr. 1151/2012, har Kommissionen i overensstemmelse med nævnte forordnings artikel 50, stk. 2, litra a), offentliggjort ændringsansøgningen i Den Europæiske Unions Tidende
                   (4).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, bør ændringen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der blev offentliggjort i Den Europæiske Unions Tidende, og som vedrører betegnelsen i bilaget til denne forordning, godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 12. november 2013.

            På Kommissionens vegne For formanden

         Algirdas ŠEMETA

            Medlem af Kommissionen

      (1)  EUT L 343 af 14.12.2012, s. 1.

      (2)  EFT L 148 af 21.6.1996, s. 1.

      (3)  EUT L 345 af 23.12.2008, s. 20.

      (4)  EUT C 159 af 5.6.2013, s. 7.

      BILAG
      Landbrugsprodukter bestemt til konsum, som er opført i traktatens bilag I:

         Kategori 1.3.   Oste

      FRANKRIG
      Chaource (BOB)


title: Kommissionens gennemførelsesforordning (EU) nr. 702/2012 af 30. juli 2012 om faste importværdier med henblik på fastsættelse af indgangsprisen for visse frugter og grøntsager

text:
               31.7.2012

               DA

               Den Europæiske Unions Tidende

               L 203/64

         KOMMISSIONENS GENNEMFØRELSESFORORDNING (EU) Nr. 702/2012
   af 30. juli 2012
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om gennemførelsesbestemmelser til Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguay-runden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. juli 2012.

            På Kommissionens vegne For formanden

         José Manuel SILVA RODRÍGUEZ

            Generaldirektør for landbrug og udvikling af landdistrikter

      (1)  EUT L 299 af 16.11.2007, s. 1.

      (2)  EUT L 157 af 15.6.2011, s. 1.

      BILAG
      Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  MK

                  58,9

                  XS

                  38,5

                  ZZ

                  48,7

                  0707 00 05

                  MK

                  53,8

                  TR

                  95,4

                  ZZ

                  74,6

                  0709 93 10

                  TR

                  98,0

                  ZZ

                  98,0

                  0805 50 10

                  AR

                  94,3

                  TR

                  91,0

                  UY

                  105,4

                  ZA

                  104,9

                  ZZ

                  98,9

                  0806 10 10

                  EG

                  216,8

                  IL

                  192,5

                  IN

                  210,3

                  MA

                  250,0

                  MX

                  301,8

                  TR

                  150,9

                  ZZ

                  220,4

                  0808 10 80

                  AR

                  116,7

                  BR

                  98,9

                  CL

                  107,4

                  NZ

                  135,3

                  US

                  114,9

                  ZA

                  107,6

                  ZZ

                  113,5

                  0808 30 90

                  AR

                  159,7

                  CL

                  129,6

                  NZ

                  175,8

                  ZA

                  113,9

                  ZZ

                  144,8

                  0809 10 00

                  AR

                  124,4

                  TR

                  165,1

                  ZZ

                  144,8

                  0809 29 00

                  TR

                  333,9

                  ZZ

                  333,9

                  0809 30

                  TR

                  167,0

                  ZZ

                  167,0

                  0809 40 05

                  BA

                  67,1

                  ZZ

                  67,1

         (1)  Landefortegnelse fastsat ved Kommissionens forordning (EF) nr. 1833/2006 (EUT L 354 af 14.12.2006, s. 19). Koden »ZZ« = »anden oprindelse«.


title: Kommissionens gennemførelsesforordning (EU) nr. 1343/2014 af 17. december 2014 om ændring af forordning (EF) nr. 951/2007 om gennemførelsesbestemmelser for programmer for grænseoverskridende samarbejde, der finansieres under Europa-Parlamentets og Rådets forordning (EF) nr. 1638/2006

text:
               18.12.2014

               DA

               Den Europæiske Unions Tidende

               L 363/75

         KOMMISSIONENS GENNEMFØRELSESFORORDNING (EU) Nr. 1343/2014
   af 17. december 2014
   om ændring af forordning (EF) nr. 951/2007 om gennemførelsesbestemmelser for programmer for grænseoverskridende samarbejde, der finansieres under Europa-Parlamentets og Rådets forordning (EF) nr. 1638/2006
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1638/2006 af 24. oktober 2006 om almindelige bestemmelser om oprettelse af et europæisk naboskabs- og partnerskabsinstrument (1), særlig artikel 11, stk. 1, og
   ud fra følgende betragtninger:

               (1)

               Kommissionen har vedtaget forordning (EF) nr. 951/2007 (2).

               (2)

               I lyset af den forsinkede iværksættelse af det europæiske naboskabs- og partnerskabsinstrument til grænseoverskridende samarbejdsprogrammer blev gennemførelsesfasen for projekter forlænget fra den 31. december 2014 til den 31. december 2015 ved Kommissionens gennemførelsesforordning (EU) nr. 435/2011 (3). Derfor bør afslutningsfasen og relevante bestemmelser tilpasses i overensstemmelse hermed.

               (3)

               Der bør fastsættes en bestemmelse, der gør det muligt for Kommissionen at godkende en forlængelse af gennemførelsesperioden for et fælles operationelt program efter en begrundet anmodning fra det fælles overvågningsudvalg i tilfælde af uforudsete og behørigt begrundede behov eller omstændigheder.

               (4)

               Det er afgørende, at uregelmæssigheder håndteres effektivt for at beskytte Unionens finansielle interesser og sikre, at princippet om forsvarlig økonomisk forvaltning af programmerne overholdes. I betragtning heraf og eftersom finansielle korrektioner er det vigtigste værktøj til at genoprette uregelmæssigheder vedrørende udgifter, der finansieres af Unionen ved delt forvaltning, bør der indføres relevante bestemmelser om finansielle korrektioner i forordning (EF) nr. 951/2007.

               (5)

               For at skabe retssikkerhed for de deltagende lande bør der fastlægges særlige ordninger og procedurer, som skal overholde principperne om ligebehandling, gennemsigtighed og proportionalitet, for de fælles forvaltningsmyndigheders finansielle korrektioner.

               (6)

               Forordning (EF) nr. 951/2007 bør derfor ændres.

               (7)

               Foranstaltningerne i denne forordning er i overensstemmelse med udtalelse fra det udvalg, der er nedsat ved Europa-Parlamentets og Rådets forordning (EU) nr. 232/2014 (4) —

         VEDTAGET DENNE FORORDNING:
   Artikel 1
   I forordning (EF) nr. 951/2007 foretages følgende ændringer:

               1)

               Følgende artikel 26a indsættes:
               »Artikel 26a
               Den fælles forvaltningsmyndigheds finansielle korrektioner
               1.   Den fælles forvaltningsmyndighed har i første række ansvaret for at forebygge og undersøge uregelmæssigheder, for at foretage de nødvendige finansielle korrektioner og for at søge inddrivelse.
               Den fælles forvaltningsmyndighed foretager de finansielle korrektioner, der er nødvendige i forbindelse med enkeltstående uregelmæssigheder, som konstateres i forbindelse med projekter eller teknisk bistand. Finansielle korrektioner består i helt eller delvist at annullere EU-bidraget til et projekt eller teknisk bistand. Den fælles forvaltningsmyndighed tager hensyn til uregelmæssighedernes art og alvor og det økonomiske tab og anvender en forholdsmæssig finansiel korrektion. Kriterierne for fastsættelse af niveauet for den finansielle korrektion, der skal anvendes, samt kriterierne for anvendelse af faste takster eller ekstrapoleret finansiel korrektion er de kriterier, der er fastsat i overensstemmelse med forordning (EU) nr. 1303/2013 (5), særlig artikel 144, samt de, der er indeholdt i Kommissionens afgørelse af 19. december 2013 (6). Den fælles forvaltningsmyndighed registrerer de finansielle korrektioner i årsregnskabet for det regnskabsår, hvor der træffes beslutning om annulleringen.
               2.   Det EU-bidrag, der annulleres i overensstemmelse med stk. 1, kan genanvendes inden for det pågældende program med forbehold af stk. 3. Omfordelingen af disse programmers midler skal bl.a. overholde artikel 7, 13, 18 og 43.
               3.   Det bidrag, som er annulleret i henhold til stk. 1, kan ikke genanvendes til det projekt, som var genstand for en finansiel korrektion, eller til projekter, der er udvalgt gennem indkaldelse af forslag.

               2)

               Artikel 32 affattes således:
               »Artikel 32
               Den afsluttende rapport om gennemførelsen af det fælles operationelle program indeholder med de nødvendige ændringer de samme oplysninger som årsrapporterne, herunder deres bilag, i hele programperioden. Den forelægges senest den 30. juni 2017 for de programmer, der har fået gennemførelsesfasen forlænget fra 31. december 2014 til 31. december 2015, og senest den 30. juni 2016 for programmer med en gennemførelsesfase, der slutter den 31. december 2014.«

               3)

               I artikel 43 foretages følgende ændringer:

                           a)

                           stk. 1 affattes således:
                           »1.   Gennemførelsesperioden for hvert fælles operationelt program begynder tidligst, når Kommissionen vedtager programmet, og afsluttes senest den 31. december 2017.«

                           b)

                           Stk. 2, litra c), affattes således:

                                       »c)

                                       en fase med finansiel afslutning af det fælles operationelle program, som omfatter den finansielle afslutning af alle kontrakter, der er indgået under programmet, efterfølgende evaluering af programmet, fremlæggelse af den endelige rapport og Kommissionens afsluttende betaling eller opkrævning. Denne fase afsluttes senest den 31. december 2017.«

                           c)

                           Som stk. 3 indsættes:
                           »3.   Kommissionen kan efter begrundet anmodning fra det fælles overvågningsudvalg aftale forlængelse af gennemførelsesperioden for et fælles operativt program i tilfælde af uforudsete og behørigt begrundede behov eller omstændigheder, uanset stk. 1 og 2. I så fald finder den frist for fremlæggelse af den endelige rapport, der er fastsat i artikel 32, ikke anvendelse.«

         Artikel 2
   Denne forordning træder i kraft på syvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 17. december 2014.

            På Kommissionens vegne

         Jean-Claude JUNCKER

            Formand

      (1)  EUT L 310 af 9.11.2006, s. 1.

      (2)  Kommissionens forordning (EF) nr. 951/2007 af 9. august 2007 om gennemførelsesbestemmelser for programmer for grænseoverskridende samarbejde, der finansieres under Europa-Parlamentets og Rådets forordning (EF) nr. 1638/2006 om almindelige bestemmelser om oprettelse af et europæisk naboskabs- og partnerskabsinstrument (EUT L 210 af 10.8.2007, s. 10).

      (3)  Kommissionens gennemførelsesforordning (EU) nr. 435/2011 af 5. maj 2011 om ændring af forordning (EF) nr. 951/2007 om gennemførelsesbestemmelser for programmer for grænseoverskridende samarbejde, der finansieres under Europa-Parlamentets og Rådets forordning (EF) nr. 1638/2006 (EUT L 118 af 6.5.2011, s. 1).

      (4)  Europa-Parlamentets og Rådets forordning (EU) nr. 232/2014 af 11. marts 2014 om oprettelse af et europæisk naboskabsinstrument (EUT L 77 af 15.3.2014, s. 27).

      (5)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

      (6)  Kommissionens afgørelse af 19. december 2013 om fastlæggelse og godkendelse af retningslinjerne for fastsættelse af finansielle korrektioner, som Kommissionen skal foretage af udgifter, der finansieres af Unionen ved delt forvaltning, som følge af manglende overholdelse af reglerne om offentlige kontrakter (C(2013) 9527).«


title: Rådets gennemførelsesforordning (EU) nr. 1345/2011 af 19. december 2011 om gennemførelse af forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar

text:
               21.12.2011

               DA

               Den Europæiske Unions Tidende

               L 338/19

         RÅDETS GENNEMFØRELSESFORORDNING (EU) Nr. 1345/2011
   af 19. december 2011
   om gennemførelse af forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 194/2008 af 25. februar 2008 om forlængelse og styrkelse af de restriktive foranstaltninger over for Burma/Myanmar (1), særlig artikel 18, stk. 5, og
   ud fra følgende betragtninger:

               (1)

               Den 25. februar 2008 vedtog Rådet forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar.

               (2)

               I overensstemmelse med Rådets afgørelse 2011/859/FUSP af 19. december 2011 om ændring af afgørelse 2010/232/FUSP om forlængelse af de restriktive foranstaltninger over for Burma/Myanmar (2) bør oplysningerne om en af enhederne på listen i bilag V til forordning (EF) nr. 194/2008 ajourføres.

               (3)

               Bilag V til forordning (EF) nr. 194/2008 bør ændres i overensstemmelse hermed —

         VEDTAGET DENNE FORORDNING:
   Artikel 1
   I bilag V til forordning (EF) nr. 194/2008 erstattes angivelserne for Mayar (H.K) Ltd med:

                  »Mayar India Ltd (Yangon Branch)

                  37, Rm (703/4), Level (7), Alanpya Pagoda Rd, La Pyayt Wun Plaza, Dagon, Yangon.«

   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. december 2011.

            På Rådets vegne

         M. KOROLEC

            Formand

      (1)  EUT L 66 af 10.3.2008, s. 1.

      (2)  Se side 55 i denne EUT.